paragraph_text: U prvom dijelu rijeka teče prostranim livadama, tvoreći u okolnom području brojna vlažna staništa – tršćake i cretove. Obale rijeke obrasle su trskom, a dno je pješčano. U mjestu Plaški, Dretulja protječe ispod mosta (cesta D42) na ulazu u grad i ovdje prima značajnu pritoku, rječicu Vrnjiku. Od ovog mjesta je tok rijeke dijelom potpuno prepriječen gustim vrbama. Nakon 7 km površinskog toka Dretulja ponire u jugoistočnom kraju Plaščanske zaravni u nekoliko zasebnih ponora u blizini zaseoka Jakšići, nakon 10 km toka, te poslije 7 km ponovno izvire kao jedan od izvora rijeke Mrežnice (Primišljanske ili Istočne Mrežnice) kod Zbjega i Suvače, dok drugi dio predstavlja jaki izvor potoka Rudnice kod sela Kamenice.